Il- middleman Melvin Theuma, ix-xhud ewlien fil-qtil ta' Daphne Caruana Galizia, illum qed jixhed fl-inkjesta pubblika dwar il-qtil ta' Caruana Galizia. L-inkjesta qed titmexxa mill-Imħallef Michael Mallia, mill-Prim Imħallef Emeritu Joseph Said Pullicino u l-Imħallef Abigail Lofaro. Theuma beda jitkellem dwar ir-relazzjoni ta' ħbiberija li kellu man-negozjant Yorgen Fenech, li tmur lura għal aktar minn seba' snin ilu. "Qabel kont inqisu l-ikbar ħabib, imma illum Yorgen Fenech għalija huwa l-agħar bniedem li hawn ġod-dinja, għax jien ħabib qatt ma ndaħħlu f'dak li daħħalni" xehed Theuma li qal li qatt ma ġie mhedded minn Yorgen Fenech. Mistoqsi mill-Imħallef Mallia, Theuma qal "dħalt fiha għax ridt jien. Stajt għidt le imma tant kont miġbud lejh, daħħali t-taxi portomaso u kien isifirni b'xejn, li dħalt fiha."